Diari Oficial de la Generalitat Valenciana


Sumari del DOGV 4251, del 17-05-2002 (2002/5077)

ORDE de 25 d'abril de 2002, de la Conselleria de Cultura i Educació, per la qual es convoquen ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2002-2003, i els Premis 2002 de la Comunitat Valenciana a la Innovació Educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4251

Data del DOGV
:   17-05-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/5077


Data del document
:   25-04-2002

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * premi cultural
    * suport econòmic
    * nova pedagogia
    * personal docent

ORDE de 25 d'abril de 2002, de la Conselleria de Cultura i Educació, per la qual es convoquen ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2002-2003, i els Premis 2002 de la Comunitat Valenciana a la Innovació Educativa. [2002/X5077]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 2.3, fixa, com un dels principis que han de regir l'activitat educativa, l'autonomia pedagògica dels centres dins dels límits establits per les lleis, així com l'activitat investigadora del professorat a partir de la seua pràctica docent.
  
L'article 57 de la mateixa llei, disposa que els centres docents, d'acord amb la seua autonomia pedagògica, gestionaran el currículum dels nivells, etapes, cicles, graus i modalitats d'ensenyança completant-lo i desenrotllant-lo en el marc de la seua programació docent.
  
Dita Llei entén el currículum no sols com la prescripció del que cal ensenyar, sinó d'una manera més àmplia, donant-li un paper mediador entre la planificació i la pràctica docent, que inclou aspectes com el context del centre, les característiques del seu alumnat, els recursos i l'organització del mateix centre, així com els processos d'ensenyança i aprenentatge.
  
Així, gestionar i desenrotllar el currículum suposa innovar i millorar el context, els recursos, el clima de treball i la comunicació professional, la pràctica docent i les intervencions didàctiques en el procés educatiu, així com oferir alternatives en la gestió del temps escolar i la organització del centre.
  
A més, el propi caràcter obert i flexible del currículum permet una pràctica educativa adaptada a les característiques de cada alumne i alumna, el que convertix l'atenció a la diversitat en font d'innovació.
  
Esta innovació educativa des de la pràctica curricular en un centre docent, dóna protagonisme al professorat i el convertix en l'agent del desenrotllament del currículum, a través de la investigació i de l'elaboració de projectes i materials didàctics, treballant de forma individual i en col·laboració amb els altres, en equip.
  
L'article 55 de la citada Llei Orgànica senyala la innovació i la investigació educativa com un dels factors afavoridors de la qualitat i millora de l'ensenyança, als quals els poders públics han de prestar una atenció prioritària.
  
En conseqüència, les Administracions educatives, conforme a l'article 59 de la mateixa Llei, han de fomentar la investigació i afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents. Així mateix, conforme a l'article 57, han de contribuir al desenrotllament del currículum afavorint l'elaboració de models de programació docent i materials didàctics que atenguen les distintes necessitats de l'alumnat i del professorat.
  
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, resulta necessari que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació bilingüe.
  
D'altra banda, els decrets pels quals s'establix el currículum de la Comunitat Valenciana per a l'Educació Infantil, l'Educació Primària, l'Educació Secundària Obligatòria i el Batxillerat disposen que la Conselleria de Cultura i Educació fomente l'elaboració de projectes i materials de desenrotllament curricular. De la mateixa manera, els decrets de currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
  
En conseqüència, la Conselleria de Cultura i Educació es proposa recolzar la iniciativa del professorat i l'autonomia dels centres docents amb la finalitat d'afavorir l'elaboració de projectes innovadors d'intervenció educativa, així com de materials didàctics i models de programació docent, que complisquen la doble funció d'estimular el professorat en la seua labor i els centres en la concreció del currículum, prestant una especial atenció a l'adaptació de les noves ensenyances a la realitat sociolingüística de la nostra comunitat educativa.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar un concurs d'ajudes econòmiques per a la realització de projectes d'innovació i investigació educativa i desenrotllament del currículum, així com aprovar les bases per les quals es regirà la convocatòria, que figuren com a annex I.
  
2. Convocar els Premis 2002 de la Comunitat Valenciana a la Innovació Educativa, així com aprovar les bases per les quals es regirà la convocatòria, que figuren com a annex II.
  
Segon. Fases de realització dels projectes i concessió dels premis
  
1. Els projectes seleccionats es realitzaran en les següents fases:
  
Primera fase: fins a desembre de l'any 2002
  
Segona fase: primer semestre de 2003
  
2. La concessió dels Premis tindrà lloc abans el 31 d'octubre de 2002.
  
Tercer. Finançament
  
1. Els projectes seleccionats seran sufragats, en la primera fase, a càrrec de la línia de subvenció T0080000 del programa 421.30 del pressupost de la Generalitat Valenciana de l'any 2002, per un import global màxim de 48.080 euros.
  
La convocatòria d'ajudes per a la realització de la segona fase serà regulada per una nova Orde de la Conselleria de Cultura i Educació, i estarà condicionada, en qualsevol cas, a la correcta realització de la primera fase del projecte seleccionat i a l'existència de consignació pressupostària suficient en l'exercici de l'any 2003.
  
2. Els Premis comptaran amb una dotació màxima de 24.040 euros, que serà abonada a càrrec de la línia de subvenció T3151000 del programa 421.30 del pressupost de la Generalitat Valenciana de l'any 2002.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria i concedir els premis, se l'autoritza a adoptar les mesures oportunes per al compliment i desplegament de la present Orde, i també per a resoldre totes les incidències que es plantegen en la seua interpretació i execució.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, la present Orde, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu, en els terminis i davant els orgues que s'indiquen a continuació:
  
a) El recurs de reposició haurà d'interposar-se davant el conseller de Cultura i Educació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 25 d'abril de 2002
  
El conseller, p.s.r. (art. 4.1. del Decreto 111/2000,
  
DOGV núm. 3798, de 21 de juliol),
  
la subsecretària, CARMEN NÁCHER PÉREZ
  
ANNEX I
  
Bases del concurs d'ajudes econòmiques per a la realització de projectes d'innovació i investigació educativa i desenrotllament del currículum durant el curs acadèmic 2002-2003
  
Primera. Objectius
  
Fomentar la innovació i la investigació educativa com a factors que afavoreixen la qualitat i millora de l'ensenyança.
  
Afavorir l'elaboració de projectes que inclogan innovacions curriculars, metodològiques, tecnològiques, didàctiques, així com d'organització i gestió dels centres docents.
  
Potenciar l'activitat investigadora del professorat a partir de la seua pràctica docent, incentivant el treball en equip que supere l'individualisme pedagògic.
  
Facilitar una intervenció educativa contextualitzada que permeta l'autonomia del centre, que asuma la diversitat cultural, així com la diversitat de motivacions, capacitats i interessos de l'alumnat.
  
Segona. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana, o en programes municipals d'EPA, de nivells i etapes del sistema educatiu no universitari.
  
b) El personal laboral o els funcionaris d'administració especial que realitzen funcions de suport escolar en centres docents dependents de la Conselleria de Cultura i Educació.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
2. Forma de participació:
  
El personal indicat en el punt anterior podrà participar com a grup de treball o individualment.
  
Tercera. Tramitació de les sol·licituds
  
1. Sol·licituds.
  
Les persones que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex III quan la sol·licitud es realitze a títol individual, o segons el model de l'annex IV quan la presente un grup.
  
2. Documentació. La sol·licitud s'acompanyarà sempre dels següents documents:
  
a) Fotocòpia del DNI
  
b) Projecte que es desitja realitzar, en triple exemplar, segons el model que figura en l'annex V. Es podrà presentar en qualsevol dels dos idiomes oficials de la Comunitat Valenciana i en qualsevol suport.
  
c) Certificat, nomenament o nòmina de l'any 2002, que acredite que tots els participants en el projecte complixen els requisits establits en la base segona de la convocatòria.
  
d) En el cas de participar com a grup de treball, acta de constitució, segons el model de l'annex VI.
  
e) Certificat de la direcció del centre en què es desenrotllarà el projecte, en què constarà l'òrgan del centre que ha manifestat el seu acord per a la seua realització, segons el model de l'annex VII.
  
3. Termini i lloc de presentació.
  
Les sol·licituds es presentaran en el Registre General de la Conselleria de Cultura i Educació (Av. Campanar, 32; 46667. València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener. Quan es presente en una oficina de Correus es farà en sobre obert, per tal que en la capçalera del primer full del document que es vulga enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud en el Registre General de la Conselleria de Cultura i Educació, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (540 687 611).
  
El termini de presentació serà de 20 dies hàbils comptats a partir de l'endemà de la publicació de la present Orde en el Diari Oficial de la Generalitat Valenciana.
  
Quarta. Procés de selecció
  
1. Comissió de Selecció.
  
La selecció dels projectes la realitzarà una Comissió constituïda per:
  
President:
  
- El cap del Servici de Programes d'Innovació Educativa i Suport Escolar.
  
Vocals:
  
- Un representant de l'Institut Valencià d'Avaluació i Qualitat Educativa.
  
- Tres directors o directores o assessors o assessores de CEFIRE, un de l'àmbit de cada direcció territorial de Cultura i Educació, per designació del director general d'Ordenació i Innovació Educativa i Política Lingüística.
  
- Un funcionari o funcionària de la Direcció General d'Ordenació i Innovació Educativa i Política Lingüística que actuarà com a secretari de la Comissió, amb veu i vot.
  
A les reunions de la Comissió podrà assistir una persona en representació de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
La Comissió actuarà conforme disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases; podrà entrevistar les persones sol·licitants i sol·licitar la participació d'especialistes per a col·laborar en la valoració dels projectes presentats.
  
2. Criteris de selecció
  
2.1 Per a la selecció dels projectes presentats, als efectes de realitzar la corresponent proposta d'ajudes econòmiques, es tindran en compte els criteris i el barem corresponent que figuren en l'annex VIII.
  
2.2 No podran ser seleccionats aquells projectes la temàtica dels quals siga objecte de convocatòria específica per part de la Conselleria de Cultura i Educació.
  
2.3 Per al curs escolar 2002-2003, tindran la consideració de prioritaris els projectes sobre:
  
a) Gestió de qualitat dels centres docents, que millore la seua autonomia organitzativa i curricular.
  
b) Mesures organitzatives i curriculars per a l'atenció de l'alumnat que estiga un any més en el mateix curs de l'ESO, en desenrotllament del Pla d'atenció a la diversitat del centre docent.
  
c) Activitats de reforç per a l'alumnat de l'ESO: propostes organitzatives i curriculars, en desenrotllament del Pla d'atenció a la diversitat del centre docent.
  
d) Concreció del currículo de les àrees o matèries per a fomentar una formació professional bàsica adequada a les necessitats de l'entorn sòcioproductiu del centre docent.
  
e) Relació amb els pares i mares: informació i comunicació a través de l'acció tutorial; estructures de debat i gestió participativa.
  
f) Ús d'Internet com a recurs didàctic.
  
3. Resolució de la convocatòria
  
3.1 La Comissió de Selecció ordenarà la llista dels projectes seleccionats, en funció de la puntuació obtinguda, i anirà assignant per eixe orde les ajudes econòmiques que considere necessàries per a la realització dels citats projectes.
  
3.2 La relació provisional dels projectes seleccionats, indicant les quantitats proposades, i la relació provisional dels projectes no seleccionats, es faran públiques al tauler d'anuncis de la Conselleria de Cultura i Educació i de les Direccions Territorials de Cultura i Educació.
  
3.3 S'establix un termini de 10 dies hàbils, comptats a partir de l'endemà de la publicació de la relació provisional mencionada en el punt anterior, perquè:
  
- L'autor o l'autora, si el projecte és individual, o el coordinador o la coordinadora, si el projecte és d'un grup, remeten a la Direcció General d'Ordenació i Innovació Educativa i Política Lingüística, Servici de Programes d'Innovació Educativa i Suport Escolar, un escrit, utilitzant el model de l'annex IX, en què facen constar que accepten realitzar el projecte presentat en les condicions aprovades per la Comissió de Selecció.
  
- Els autors o les autores, els coordinadors o les coordinadores dels projectes no seleccionats puguen presentar les al·legacions que consideren oportunes.
  
3.4 Transcorregut el termini establit en el punt anterior, comprovats els escrits d'acceptació, estudiades, i en el seu cas, ateses les al·legacions presentades, la Comissió de Selecció elevarà proposta definitiva a la Direcció General d'Ordenació i Innovació Educativa i Política Lingüística, qui resoldrà la convocatòria per delegació del conseller.
  
3.5 La resolució de la convocatòria es publicarà en el Diari Oficial de la Generalitat Valenciana.
  
Quinta. Comissió de Seguiment i Avaluació
  
1. Composició.
  
Es constituirà una Comissió de Seguiment i Avaluació dels projectes seleccionats, la composició de la qual serà:
  
President:
  
- El cap del Servici de Programes d'Innovació Educativa i Suport Escolar.
  
Vocals:
  
- Un representant de l'Institut Valencià d'Avaluació i Qualitat Educativa.
  
- Tres inspectors o inspectores d'Educació, un de cada Direcció Territorial de Cultura i Educació, designats pel director o directora territorial corresponent.
  
- Els tres directors o directores o assessors o assessores de CEFIRE que formen part de la Comissió de Selecció contemplada en la base quarta.
  
- Un funcionari o funcionària de la Direcció General d'Ordenació i Innovació Educativa i Política Lingüística que actuarà com a secretari de la Comissió, amb veu i vot,
  
2. Funcions.
  
La Comissió tindrà les següents funcions:
  
2.1 Establir les directrius i procediments oportuns perquè els projectes es desenrotllen conforme als objectius previstos, i els seus responsables tinguen l'assessorament que puguen necessitar.
  
2.2 Aprovar les memòries finals i elaborar l'informe final dels projectes.
  
2.3 Proposar, en el seu cas, la publicació d'algun dels projectes seleccionats o dels seus resums.
  
2.4 Proposar les hores de formació que calga certificar per la realització de cada projecte.
  
Sexta. Pagament de les ajudes
  
1. L'import de l'ajuda concedida a cadascun dels projectes seleccionats, per a la realització de la primera fase no podrà superar els 1.800 euros. L'ajuda podrà concedir-se per dos conceptes:
  
a) Com ajuda econòmica al treball fet per l'autor o autora, o equip d'autors.
  
b) Com dotació econòmica destinada al finançament de les següents despeses derivades de l'execució del projecte: material fungible, bibliografia, desplaçaments (quilometratge en vehicle propi o bitllets de transport públic, manutenció i allotjament) i encàrrec de treballs especialitzats.
  
2. Per a procedir al pagament de les ajudes fixades en la resolució d'adjudicació, corresponents a la primera fase, la Comissió de Seguiment i Avaluació establida en la base quinta de la present orde i les persones beneficiàries de les ajudes, abans de l'1 de novembre de 2002, remetran la següent documentació:
  
a) La Comissió de Seguiment i Avaluació:
  
· Informe de progrés en què es farà constar si els projectes s'estan fent de la forma establida i tenen prou garanties de qualitat.
  
b) Els beneficiaris de les ajudes:
  
- Informe de l'estat de desenrotllament del projecte seleccionat.
  
- Comunicació a la Direcció General d'Ordenació i Innovació Educativa i Política Lingüística si el projecte seleccionat ha rebut o rebrà alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. La comunicació és d'obligat compliment encara que la concessió de les ajudes siga posterior a la selecció del projecte en la present convocatòria.
  
- Justificació econòmica de les despeses materials derivades de l'execució del projecte. Per tal de facilitar el procediment administratiu de la justificació, s'haurà de presentar la documentació tenint en compte els aspectes següents:
  
. Adjuntar els originals de les factures o dels rebuts, emesos a nom de la persona autora o coordinadora del projecte o d'algun dels membres que constituïxen l'equip de treball, la composició del qual haurà d'estar especificada en el projecte presentat. En qualsevol cas, haurà de figurar en els documents acreditatius de la despesa el títol del projecte.
  
. Totes les factures o rebuts hauran d'estar datats en el període comprés entre la data de publicació de la Resolució de la convocatòria i el 1 de novembre de 2002.
  
. La quantitat justificada haurà d'ajustar-se exactament a l'ajuda concedida.
  
Sèptima. Percepció de les ajudes
  
1. Les ajudes es percebran després de l'entrega de la documentació que s'especifica en la base anterior i la seua aprovació per la Direcció General d'Ordenació i Innovació Educativa i Política Lingüística, a proposta de la Comissió de Seguiment i Avaluació.
  
2. Els lliuraments es faran per transferència bancària a nom de la persona sol·licitant de l'ajuda si el projecte és individual, i a nom del coordinador o coordinadora si ha sigut sol·licitat per un grup. Els lliuraments podran fer-se distributivament entre els diferents membres del grup, quan així es manifeste expressament en la sol·licitud i es fasa constar en l'annex VI d'esta orde.
  
3. Les persones beneficiàries que no presenten la documentació indicada en la base sexta, abans de l'1 de novembre de l'any 2002, perdran el dret a percebre l'ajuda concedida.
  
4. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se les puga aplicar, al que prescriuen els articles 47 i 47 bis del text refós de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la citada llei.
  
Octava. Certificat
  
1. Els projectes seleccionats en esta convocatòria tenen efectes com a formació permanent, en virtut del que es disposa en l'apartat quinze de l'Orde de 9 de juny de 1994, de la Conselleria d'Educació i Ciència (DOGV del 17.08.1994), procedint el seu certificat, per a cadascun dels participants, conforme disposa l'orde reguladora.
  
2. En qualsevol cas, es certificarà fins un màxim de 100 hores.
  
Novena. Publicació
  
La Conselleria de Cultura i Educació es reserva el dret a la reproducció i publicació, total o parcial, dels treballs seleccionats, així com a guardar un exemplar per al seu dipòsit en el CEFIRE corresponent a la zona on desenrotlla la seus activitat docent l'autor o coordinador del treball seleccionat.
  
La publicació dels treballs per compte de l'autor o autors o per altra entitat durant el període d'un any, comptador des de la data de la publicació dels resultats de la present convocatòria en el Diari Oficial de la Generalitat Valenciana, haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
Respecte als treballs que puguen ser publicats per la Conselleria de Cultura i Educació, els autors es comprometran per escrit a cedir els drets d'explotació de la primera edició a la Generalitat Valenciana.
  
Així mateix, els autors queden compromesos, quan la Direcció General d'Ordenació i Innovació Educativa i Política Lingüística ho demane, a elaborar les modificacions necessàries en els documents finals del treball perquè es puga publicar totalment o parcialment en el format més adequat.
  
La reserva dels drets de publicació no implica compromís d'edició per part de la Conselleria de Cultura i Educació.
  
ANNEX II
  
Bases per a la concessió dels Premis 2002 de la Comunitat Valenciana a la Innovació Educativa
  
Primera. Objectiu
  
La convocatòria pretén incentivar el professorat en exercici per tal que elabore materials didàctics, així com models de programació docent per al desenrotllament del currículum, amb la finalitat d'afavorir els processos d'ensenyança i aprenentatge.
  
Segona. Premis
  
1. En la present convocatòria s'establixen les següents modalitats i premis:
  
Modalitat A. Materials didàctics:
  
Un primer premi de 6.000 euros
  
Un segon premi de 4.500 euros
  
Un tercer premi de 3.000 euros
  
Un quart premi de 1.500 euros
  
Modalitat B. Programacions didàctiques per a les àrees comunes de l'ESO:
  
Un primer premi de 4.500 euros
  
Un segon premi de 3.000 euros
  
Un tercer premi de 1.500 euros
  
A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer del Jurat.
  
2. Podrà declarar-se desert algun dels premis en qualsevol de les dos modalitats. En este cas, la dotació econòmica corresponent es podrà destinar a nous premis de 1.500 euros en l'altra modalitat.
  
Tercera. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats de la Comunitat Valenciana, o en programes municipals d'EPA, de nivells y etapes del sistema educatiu no universitari.
  
b) El personal laboral o els funcionaris d'administració especial que realitzen funcions de suport escolar en centres docents dependents de la Conselleria de Cultura i Educació.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura i Educació.
  
2. Forma de participació.
  
El personal indicat en el punt anterior podrà participar com a grup de treball o individualment.
  
Quarta. Condicions de participació
  
1. Les persones que opten a estos premis hauran de presentar models de programació didàctica per a les àrees comuns de l'ESO, o materials didàctics per a completar i desenrotllar el currículum de la Comunitat Valenciana de qualsevol dels nivells, etapes, cicles, graus i modalitats del sistema educatiu no universitari.
  
2. Els treballs hauran de ser originals i inèdits; podran presentar-se en qualsevol dels dos idiomes oficials de la Comunitat Valenciana i en qualsevol suport.
  
3. No podran participar aquelles persones que hagen rebut un premi en les convocatòries de 1999, 2000 i 2001 a la Innovació Educativa. Així mateix, no podran participar aquells treballs que es presenten a la convocatòria de Premis 2002 de la Comunitat Valenciana a la incorporació de temes transversals en el currículum, ni en la convocatòria de Premis 2002 de la Comunitat Valenciana a materials didàctics dirigits a l'alumnat immigrant.
  
4. Podran presentar-se materials elaborats com a conseqüència de la realització de projectes d'innovació i investigació educativa i desenrotllament del currículum que ja hagueren sigut seleccionats en les tres últimes convocatòries de la Conselleria de Cultura i Educació. En estos casos haurà de comunicar-se el títol del treball premiat i la convocatòria en què ha sigut seleccionat.
  
5. No podran presentar-se tesis doctorals ni els treballs conduents a l'obtenció de la suficiència investigadora.
  
6. La presentació dels treballs suposa l'acceptació expressa de totes les bases de la present convocatòria.
  
Quinta. Característiques dels treballs
  
2.1. Materials didàctics. Este material es dissenyarà, com a mínim, per a un trimestre del curs acadèmic i haurà de tindre les següents característiques:
  
a) Desenrotllar el currículum d'alguna de les àrees, matèries o mòduls de qualsevol dels nivells o etapes del sistema educatiu no universitari.
  
b) Contenir les següents parts:
  
1ª. Guia per al professorat, especificant els objectius generals i contingut que s'hagen treballat, així com la metodologia, els criteris d'avaluació utilitzats i la bibliografia.
  
2ª. Material per a l'alumnat
  
2.2. Programacions didàctiques: S'elaborarà una programació per a tot un curs acadèmic, que contemplarà, almenys, els següents apartats:
  
a) Adequació dels objectius generals de l'àrea al cicle o curs de l'ESO corresponent
  
b) Continguts, especificant els continguts bàsics per al desenrotllament dels objectius i els continguts complementaris, d'ampliació o de reforç, per a l'alumnat que els necessite.
  
c) Metodologia.
  
d) Unitats didàctiques.
  
e) Tractament dels temes transversals.
  
f) Adequació dels criteris d'avaluació de l'àrea al cicle o curs de l'ESO corresponent.
  
Sexta. Temes prioritaris en la modalitat A
  
Seran objecte d'atenció prioritària en la modalitat A, els materials didàctics que versen sobre els següents temes:
  
a) Programa d'educació bilingüe enriquit per la incorporació primerenca d'una llengua estrangera com a llengua vehicular en el segon cicle d'Educació Infantil o des del primer cicle de l'Educació Primària.
  
b) Àmbit científic, lingüístic i social, tecnològic i plàstic del Programa d'Adaptació Curricular en Grup en l'Educació Secundària Obligatòria.
  
c) Cicles formatius de Formació Professional Específica, grau mitjà i grau superior.
  
d) Àrea de Formació Professional Específica i Àrea de Formació Bàsica dels Programes de Garantia Social.
  
e) Educació emocional, amb especial referència a l'educació en habilitats socials
  
Sèptima. Tramitació de les sol·licituds
  
1. Sol·licituds.
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex X quan la sol·licitud es realitze a títol individual, o segons el model que figura en l'annex XI quan la presente un grup.
  
2. Documentació. La sol·licitud s'acompanyarà dels següents documents:
  
a) El treball que es presenta (original i 2 còpies) a esta convocatòria en les condicions indicades en la base quarta.
  
b) Memòria descriptiva del treball (original i 2 còpies), amb un màxim de 10 folis, on consten les dades següents: persona o equip de persones que han realitzat el treball; justificació i objectius; esquema de la programació didàctica de l'àrea, matèria o mòdul corresponent, en que s'especificaràn els apartats de la programació que desenrotlla el material didàctic presentat, amb referència, al seu cas, al cicle o nivell corresponent; i bibliografia utilitzada. S'adjuntarà esta memòria també en suport informàtic (Word)
  
c) Certificat, nomenament o nòmina de l'any 2002 que acredite que tots els participants complixen els requisits establits en la base segona de la convocatòria.
  
3. Lloc de presentació.
  
Les sol·licituds es presentaran en el Registre General de la Conselleria de Cultura i Educació (av. Campanar, 32; 46890 València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener. Quan es presente en una oficina de Correus es farà en sobre obert, per tal que en la capçalera del primer full del document que es vulga enviar es facen constar, amb claredat, el nom de l'oficina i la data, el lloc i l'hora de la seua admissió. Els participants que no presenten directament la sol·licitud al Registre General de la Conselleria de Cultura i Educació, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (586 661 856).
  
4. Termini de presentació.
  
El termini de presentació finalitzarà el 5 de setembre de 2002.
  
Octava. Procés per a la concessió dels Premis
  
1. Jurat de Selecció.
  
Els treballs presentats seran examinats i avaluats per un Jurat de Selecció constituït per:
  
President:
  
- El director general d'Ordenació i Innovació Educativa i Política Lingüística, que podrà delegar en el vicepresident.
  
Vicepresident:
  
- El cap de l'Àrea d'Ordenació, Innovació i Formació Professional.
  
Vocals
  
- Un representant de l'Institut Valencià d'Avaluació i Qualitat Educativa.
  
- El cap del Servici de Programes d'Innovació Educativa i Suport Escolar.
  
- El cap del Servici d'Ensenyaments en Valencià.
  
- Les tres professores que obtingueren el primer premi en la convocatòria de Premis 2001 de la Comunitat Valenciana a la Innovació Educativa.
  
- Un funcionari o funcionària de la Direcció General d'Ordenació i Innovació Educativa i Política Lingüística, que actuarà com a secretari, amb veu i vot.
  
A les reunions del Jurat podrà assistir una persona en representació de cadascun dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i sol·licitar la participació d'especialistes en els temes objecte del present concurs per a col·laborar en la valoració dels treballs presentats.
  
2. Criteris de valoració
  
Per a la valoració dels treballs presentats serà condició necessària la seua coherència amb el corresponent currículum de la Comunitat Valenciana.
  
2.1 El Jurat de Selecció valorarà els materials didàctics tenint en compte els següents criteris:
  
a) Qualitat i rigor del treball pel seu interès científic, originalitat, concreció dels objectius plantejats i coherència interna.
  
b) Possibilitats d'aplicació en les activitats d'ensenyança-aprenentatge en l'aula i, en el seu cas, la prèvia experimentació amb alumnat.
  
c) Caràcter innovador pel seu contingut, metodologia o ús de les tecnologies de l'informació i la comunicació.
  
d) Rellevància respecte als aspectes prioritaris indicats en la convocatòria.
  
e) El disseny pedagògic del material i la rellevància i el volum del seu contingut respecte al total del currículum de referència.
  
f) Correspondència amb aquelles àrees, matèries o mòduls que oferixen major dificultat en el seu aprenentatge.
  
g) Organització dels continguts de forma que permeta l'atenció a la diversitat de l'alumnat per oferir la gradació de l'aprenentatge en diferents nivells.
  
h) Adequat tractament dels temes transversals.
  
i) Foment de procediments, habilitats i actituds en l'alumnat.
  
2.2 Les programacions didàctiques seran valorades d'acord amb els següents criteris:
  
a) Qualitat i rigor del treball pel seu interès científic, originalitat, concreció dels objectius plantejats i coherència interna.
  
b) Possibilitats d'aplicació en les activitats d'ensenyança-aprenentatge en l'aula i, en el seu cas, la prèvia experimentació amb alumnat.
  
c) La seua rellevància respecte al total del currículum de referència.
  
d) Organització dels continguts que permeta facilitar l'atenció a la diversitat de l'alumnat per oferir la gradació de l'aprenentatge en diferents nivells.
  
e) Adequat tractament dels temes transversals.
  
f) Foment de procediments, habilitats i actituds en l'alumnat.
  
g) Es valorarà, a mès, la seua adequació a les orientacions sobre les programacions didàctiques en l'Educació Secundària Obligatòria, contemplades en la Resolució de 26 de juliol de 2000, de la Direcció General d'Ordenació i Innovació Educativa i Política Lingüística.(DOGV d'1.09.2000).
  
Novena. Resolució de la convocatòria
  
1. Les decisions del Jurat de Selecció seran inapel·lables.
  
2. Una vegada realitzat el procés de selecció, el Jurat de Selecció elevarà la proposta per a la concessió dels premis al director general d'Ordenació i Innovació Educativa i Política Lingüística, qui resoldrà la convocatòria.
  
3. La relació dels treballs premiats es publicarà en el Diari Oficial de la Generalitat Valenciana.
  
Deu. Pagament dels premis
  
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup i així s'indique expressament en la sol·licitud. En este cas, la quantia del premi es distribuirà entre els autors o autores en el percentatge indicat en la presentació del treball, havent-se de facilitar, alhora, les dades bancàries de tots els autors.
  
2. Els premis estaran subjectes a retenció fiscal d'acord amb el que establix l'article 52 del Reial Decret 1.841/1991, de 30 de desembre, pel qual s'aprova el Reglament de l'Impost sobre la Renda de les Persones Físiques.
  
3. Quan les persones beneficiàries dels premis tinguen assignada una dotació superior a 1.800 euros hauran de presentar certificació actualitzada d'estar al corrent de les obligacions tributàries i, en el seu cas, amb la Seguretat Social, expedida per l'Agència de l'administració Tributària i de la Seguretat Social, segons el que disposa l'Orde de 30 de maig de 1996, de la Conselleria d'Economia i Hisenda (DOGV número 2775, de 21.06.1996), així com certificació de la Conselleria d'Economia i Hisenda i de l'últim rebut de l'Impost d'Activitats Econòmiques. Cas de no estar obligats a presentar les declaracions o documents de què es tracte, s'acreditarà esta circumstància per mitjà de declaració responsable.
  
4. Tota alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causa de reintegrament de les quantitats percebudes les previstes en l'article 47.9 de la dita Llei.
  
Onze. Certificat
  
1. Els treballs premiats tenen efectes com a formació permanent, en virtut del que es disposa en l'apartat quinze de l'Orde de 9 de juny de 1994, de la Conselleria d'Educació i Ciència (DOGV del 17.08.1994), procedint el seu certificat, per a cadascun dels participants, conforme disposa l'orde reguladora.
  
2. En qualsevol cas, es certificarà fins un màxim de 100 hores.
  
Dotze. Publicació
  
La Conselleria de Cultura i Educació es reserva el dret a la reproducció i publicació, total o parcial, dels treballs premiats, així com a guardar un exemplar per al seu dipòsit en el CEFIRE corresponent a la zona on desenrotlla la seua activitat docent l'autor o coordinador del treball premiat.
  
La publicació dels treballs per compte de l'autor o autors o per altra entitat durant el període d'un any, comptador des de la data de la publicació dels resultats de la present convocatòria en el Diari Oficial de la Generalitat Valenciana, haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
Respecte als treballs que puguen ser publicats per la Conselleria de Cultura i Educació, els autors es comprometran per escrit a cedir els drets d'explotació de la primera edició a la Generalitat Valenciana.
  
Així mateix, els autors queden compromesos, quan la Direcció General d'Ordenació i Innovació Educativa i Política Lingüística ho demane, a elaborar les modificacions necessàries en els treballs premiats perquè es puguen publicar totalment o parcialment en el format més adequat.